SAWAD จับมือ “ซีเอ็นเอช อินดัสเทรียล” ปล่อยสินเชื่อเครื่องจักรกล 1.2 พันลบ.
SAWAD ผนึกกลุ่ม “ซีเอ็นเอช อินดัสเทรียล” ออกแคมเปญสินเชื่อใหม่เพื่อเครื่องจักรกลการเกษตร ตั้งเป้าปล่อยสินเชื่อ 1,200 ล้านบาท เจาะกลุ่มเกษตรกรรายใหม่ มั่นใจสินเชื่อช่วยหนุนยอดขายเครื่องจักรกลการเกษตรภายใต้แบรนด์ “นิว ฮอลแลนด์”
SAWAD ผนึกกลุ่ม “ซีเอ็นเอช อินดัสเทรียล” ออกแคมเปญสินเชื่อใหม่เพื่อเครื่องจักรกลการเกษตร ตั้งเป้าปล่อยสินเชื่อ 1,200 ล้านบาท เจาะกลุ่มเกษตรกรรายใหม่ มั่นใจสินเชื่อช่วยหนุนยอดขายเครื่องจักรกลการเกษตรภายใต้แบรนด์ “นิว ฮอลแลนด์”
31 ส.ค. 2565

นายฉัตรชัย แก้วบุตตา ประธานกรรมการบริหาร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า การเปิดตัวผลิตภัณฑ์ “สินเชื่อเพื่อเครื่องจักรกลการเกษตรใหม่” บริษัทจะเป็นพันธมิตรผู้ให้บริการสินเชื่ออย่างเป็นทางการเพื่อซื้อเครื่องจักรกลการเกษตรภายใต้แบรนด์ “นิว ฮอลแลนด์” ผ่านตัวแทนจำหน่ายอย่างเป็นทางการของซีเอ็นเอชทั่วประเทศ โดยศรีสวัสดิ์วางเป้าหมายการปล่อยสินเชื่อใหม่เริ่มต้นประมาณ 1,200 ล้านบาท ทั้งนี้ในอนาคตบริษัทมีแผนต่อยอดธุรกิจไปยังเครื่องจักรกลการเกษตรมือสองเพื่อขยายฐานกลุ่มลูกค้าเพิ่มเติม
มร. มาร์ค บรินน์ กรรมการผู้จัดการ กลุ่มบริษัท ซีเอ็นเอช อินดัสเทรียล ประจำภูมิภาคเอเชียตะวันออกเฉียงใต้และประเทศญี่ปุ่น เปิดเผยว่า บริษัท ซีเอ็นเอช อินดัสเทรียล (ประเทศไทย) จำกัด ได้จับมือร่วมกับบริษัท ศรีสวัสดิ์ คอร์ปอเรชั่น จำกัด (มหาชน) เพื่อบรรลุข้อตกลงร่วมกันในการเปิดตัวสินเชื่อใหม่เพื่อเครื่องจักรกลการเกษตรแก่เกษตรกรไทย โดยให้บริการสินเชื่อที่สอดคล้องกับความต้องการของลูกค้าและสนับสนุนผลิตภัณฑ์สำหรับงานเกษตรกรรมที่ครบวงจรภายใต้ แบรนด์ “นิว ฮอลแลนด์” โดยสินเชื่อดังกล่าวมีความยืดหยุ่นตามความสามารถในการชำระเงินของลูกค้าทั้งการผ่อนจ่าย เงินดาวน์และอัตราดอกเบี้ยที่เป็นธรรมแก่ลูกค้า โดยผลิตภัณฑ์สินเชื่อใหม่จะเริ่มให้บริการอย่างเป็นทางการในช่วงเดือนกันยายน 2565 ผ่านผู้แทนจำหน่ายอย่างเป็นทางการของซีเอ็นเอช
“ความมุ่งหมายของความร่วมมือกันครั้งนี้เพื่อให้พี่น้องเกษตรกรไทยได้รับประโยชน์มากที่สุดจากสุดยอดผลิตภัณฑ์การเกษตร นิว ฮอลแลนด์ ซึ่งมาพร้อมเงื่อนไขด้านสินเชื่อที่เข้าใจ เข้าถึงลูกค้าได้มากขึ้น พัฒนาให้สอดคล้องกับความต้องการของลูกค้าและสามารถเพิ่มอำนาจการตัดสินใจในการซื้อให้ลูกค้าได้ นับเป็นหัวใจสำคัญในการช่วยเพิ่มยอดขายและการเติบโตในกลุ่มเกษตรกรรมของประเทศไทย” มาร์ค บรินน์ กล่าว
สำหรับลูกค้าที่สนใจซื้อเครื่องจักรกลการเกษตรแบรนด์ นิว ฮอลแลนด์ สามารถติดต่อสอบถามข้อมูลเพิ่มเติมได้ที่ช่องทางสาขาของศรีสวัสดิ์ทั้ง 5,500 สาขาทั่วประเทศ หรือสอบถามรายละเอียดเพิ่มเติมที่ 1652